Συντεταγμένες: 37°2′24.4356″N 27°25′17.5530″E﻿ / ﻿37.040121000°N 27.421542500°E﻿ / 37.040121000; 27.421542500

Το **Θέατρο της Αλικαρνασσού** ήταν αρχαίο ελληνικό θέατρο στην Αλικαρνασσό της Μικράς Ασίας, στη σημερινή Τουρκία. Τα κατάλοιπά του βρίσκονται στο βόρειο τμήμα της σημερινής πόλης του Μπόντρουμ.

Ιστορία και περιγραφή
---------------------

Άποψη των ερειπίων του Θεάτρου της Αλικαρνασσού.
Το θέατρο της Αλικαρνασσού ανεγέρθηκε κατά τη διάρκεια της ελληνιστικής περιόδου ή, εναλλακτικά, κατά τα τέλη της κλασικής περιόδου. Σχετικά με την ακριβή ημερομηνία κατασκευής του διαφορετικές μεταξύ τους εκτιμήσεις έχουν διατυπωθεί: ορισμένες φορές η ανέγερσή του χρονολογείται κατά τη διάρκεια της περιόδου βασιλείας του Μαύσωλου, πιο συγκεκριμένα κατά τον 4ο αιώνα π.Χ. ενώ, άλλες φορές, χρονολογείται κατά τις απαρχές του 3ου αιώνα π.Χ. καθώς και στα τέλη του 2ου αιώνα π.Χ. Το θέατρο έλαβε την τελική μορφή του κατά τη διάρκεια της ρωμαϊκής περιόδου, πιο συγκεκριμένα κατά τον 2ο αιώνα μ.Χ. όταν και υπέστη αρχιτεκτονικής φύσεως τροποποιήσεις και, παράλληλα, επεκτάθηκε περαιτέρω. Ωστόσο, ουδέποτε φαίνεται να μετατράπηκε επί της ουσίας σε ρωμαϊκό θέατρο.

Το θέατρο βρισκόταν εντός του νοτιοανατολικού τμήματος της ακροπόλεως της πόλης, ενώ το ωδείο του είχε κατεύθυνση προς τα νότια. Επρόκειτο, από αρχιτεκτονικής άποψης, για χαρακτηριστικό παράδειγμα ημικυκλικού αρχαίου ελληνικού θεάτρου, με κυκλική ορχήστρα στο μέσον του. Η διάμετρος του ωδείου ήταν της τάξεως, περίπου, των 86 μέτρων, ενώ η διάμετρος της ορχήστρας, περίπου, 18 μέτρων. Το ωδείο είχε χωρητικότητα μεταξύ, περίπου, 10.000 και 13.000 θεατών. Από την πλευρά της, η σκηνή ήταν χωρισμένη σε δύο επίπεδα κατά τη διάρκεια της ελληνιστικής περιόδου. Υπέστη εργασίες ανακατασκευής κατά τη διάρκεια της ρωμαϊκής περιόδου.

Το θέατρο βρισκόταν σε σχετικά καλή κατάσταση διατήρησης το 1815, ωστόσο, σήμερα, μόνον ορισμένα τμήματά του σώζονται. Ανασκαφικές εργασίες εντός του χώρου του θεάτρου έλαβαν χώρα το 1973, υπό τη διεύθυνση του Ουμίτ Σερντάρογλου. Με σημείο εκκίνησης τις ανασκαφές εντός του χώρου του κτιρίου, το κάτω τμήμα του ωδείου υπέστη εργασίες αναστήλωσης το 1976, το 1985, καθώς και την περίοδο μεταξύ 2000–2003, ενώ, πλέον, χρησιμοποιείται για διάφορες ψυχαγωγικής φύσεως εκδηλώσεις.

Παραπομπές
----------

1. 1 2  (Αγγλικά) Stillwell, Richard; MacDonald, William L.; McAllister, Marian Holland, επιμ. (1976). «HALIKARNASSOS (Bodrum) Turkey». *The Princeton Encyclopedia of Classical Sites*. Πρίνστον, Νιου Τζέρσεϊ: Princeton University Press. .
2. 1 2 3 4 5  (Αγγλικά) «The Theatre at Halicarnassus». *The Ancient Theatre Archive*. Αρχειοθετήθηκε από το πρωτότυπο στις 10 Ιουνίου 2020. Ανακτήθηκε στις 2 Νοεμβρίου 2020.
3. ↑  (Αγγλικά) Frederiksen, Rune (2002). «The Greek Theatre. A Typical Building in the Urban Centre of the Polis?». Στο: Heine Nielsen, Thomas. *Even More Studies in the Ancient Greek Polis*. Papers from the Copenhagen Polis Centre 6. Historia Einzelschriften 162. Στουτγάρδη: Franz Steiner Verlag. σελ. 65–124.
4. 1 2 3 4  (Αγγλικά) «Ancient Theatre in Turkey. Halicarnassus». *Tuerkei Antik – On the traces of ancient cultures*. Αρχειοθετήθηκε από το πρωτότυπο στις 27 Ιανουαρίου 2021. Ανακτήθηκε στις 2 Νοεμβρίου 2020.
5. 1 2 3 4  (Αγγλικά) «Ancient Amphitheatre in Bodrum». *Bodrum Turkey Travel*. Αρχειοθετήθηκε από το πρωτότυπο στις 12 Μαΐου 2019. Ανακτήθηκε στις 2 Νοεμβρίου 2020.
6. ↑  (Αγγλικά) Hansen, Mogens Herman· Nielsen, Thomas Heine (2004). «Halikarnassos». *An Inventory of Archaic and Classical Poleis*. An Investigation Conducted by The Copenhagen Polis Centre for the Danish National Research Foundation. Οξφόρδη: Oxford University Press. σελ. 886. ISBN 0-19-814099-1.

Εξωτερικοί Σύνδεσμοι
--------------------

* Πολυμέσα σχετικά με το θέμα  Ancient Roman theater in Halicarnassus στο Wikimedia Commons